മോണ്സന് വഞ്ചിച്ചത് ഏറെയും മുസ്ലീങ്ങളെയാണ് പാലാ ബിഷപ്പിന്റെ യുക്തിവെച്ച് ഇതെന്താണ്? മോണ്സന് മറ്റ് മതക്കാരെ വഞ്ചിച്ച് സാമ്ബത്തികമായി തകര്ക്കുന്ന തട്ടിപ്പുകുരിശുയുദ്ധക്കാരില് ഒരാളാണ് പാലാ ബിഷപ്പിന്റെ യുക്തിവെച്ച് വാദിച്ചാല് അത് നിഷേധിക്കാനാകുമോ? ബോബി തോമസ് എഴുതുന്നു മോണ്സന്റേത് തട്ടിപ്പുകുരിശുയുദ്ധമോ? മെഗാതട്ടിപ്പുകാരന് മോണ്സന് മാവുങ്കല് ഒരു ക്രിസ്ത്യാനിയാണ്. വൈദിക പഠനത്തിന് സെമിനാരിയില് ചേര്ന്നയാളാണ്. മോശയുടെ അംശവടിയും യൂദാസിന്റെ നാണയവും യേശുവിന്റെ തിരുവസ്ത്രശേഷിപ്പും സ്വന്തമായുള്ള ക്രിസ്ത്യാനി. അദ്ദേഹം മറ്റ് മതക്കാരെ വഞ്ചിച്ച് സാമ്ബത്തികമായി തകര്ക്കുന്ന തട്ടിപ്പുകുരിശുയുദ്ധക്കാരില് ഒരാളാണ് എന്ന് ആരെങ്കിലും വാദിച്ചാല് പാലാ ബിഷപ്പിന്റെ യുക്തിവെച്ച് ആര്ക്കെങ്കിലും അത് നിഷേധിക്കാനാകുമോ? മാവുങ്കലിന്റെ തട്ടിപ്പിനിരയായവരില് പലരും മുസ്ലിങ്ങളാണ്. അതുകൊണ്ട് അതിനെ ഒരു ആസൂത്രിത നീക്കമായി പാലാ ബിഷപ്പിന്റെ യുക്തിവെച്ച് വിലയിരുത്താവുന്നതുമാണ്. തട്ടിപ്പുകാരന് ക്രിസ്ത്യാനിയാണെങ്കില് തട്ടിപ്പെന്നതിനെ കുരിശയുദ്ധ തട്ടിപ്പെന്ന് വിളിക്കാന് എന്തിനു മടിക്കണം എന്ന പാഠമാണ് പാലാ മെത്രാന് കേരളത്തിനു നല്കിയത്. എന്നാല്, ക്രിമിനല് പ്രവര്ത്തികളെയും കുറ്റകൃത്യങ്ങളെയും അതായി തന്നെ കാണാനാണ് കേരളീയര് ശീലിച്ചിട്ടുളളത്. അതിനെ കുറ്റവാളിയുടെ മതവുമായി ബന്ധപ്പെടുത്താനുളള താഴ്ന്ന മാനസിക നില, പാലാ മെത്രാനെപ്പോലെ പൊതുവില് കേരളസമൂഹം സ്വീകരിച്ചിട്ടില്ല എന്നതിനാല് ദൈവത്തിന് സ്തുതി എന്നു മാത്രം പറയാം. മാവുങ്കലിനെ ഒരു ക്രിസ്ത്യാനിയായല്ല, വെറുമൊരു കുറ്റവാളി മാത്രമായാണ് നമ്മള് കാണുന്നതെന്ന് പാലാ മെത്രാന് അറിയട്ടെ. അദ്ദേഹത്തിന്റെ ഹൃദയത്തിലേക്ക് നന്മയുടെ വെളിച്ചം അല്പ്പമെങ്കിലും പ്രവേശിക്കുമെങ്കില് അതങ്ങനെയാകട്ടെ എന്ന് നമുക്ക് ആശിക്കാം.